Document ID: 32012R0524
Publication Date: 2012-06-20

Content:
REGOLAMENT TA’ IMPLIMENTAZZJONI TAL-KUMMISSJONI (UE) Nru 524/2012
tal-20 ta’ Ġunju 2012
li jemenda l-Anness I tar-Regolament tal-Kunsill (KE) Nru 73/2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 73/2009 tad-19 ta’ Jannar 2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta’ appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003 (1), u b’mod partikolari l-Artikolu 142(i) tiegħu,
Billi:
(1)
L-Anness I tar-Regolament (KE) Nru 73/2009 jistabbilixxi lista ta’ skemi ta’ appoġġ li jagħtu dritt għal pagament dirett skont dak ir-Regolament.
(2)
L-Artikolu 129(1) tar-Regolament (KE) Nru 73/2009 jagħti l-possibbiltà lill-Istati Membri ġodda li japplikaw l-iskema ta’ pagament uniku skont l-erja li jagħtu pagament separat għall-frott artab mill-2012. Il-Bulgarija, l-Ungerija u l-Polonja ddeċidew li jużaw dik il-possibiltà.
(3)
Il-pagament separat għall-frott artab mhuwiex elenkat fl-Anness I tar-Regolament (KE) Nru 73/2009. Madankollu, min-natura tiegħu stess, dak il-pagament għandu jitqies bħala pagament dirett kif definit fl-Artikolu 2(d) ta’ dak ir-Regolament minħabba li mis-sena kalendarja 2012, dan jissostitwixxi l-pagament transitorju għall-frott artab mogħti skont l-Artikolu 98 ta’ dak ir-Regolament, li huwa elenkat fl-Anness I għal dak ir-Regolament bħala pagament dirett. Barra minn hekk, skont l-Artikolu 129(2) tar-Regolament (KE) Nru 73/2009, il-pagament separat għall-frott artab għandu jingħata skont il-limiti tal-ammonti massimi msemmija fl-Anness XII ta’ dak ir-Regolament li jikkorrispondu għall-pagament għall-frott artab.
(4)
Għal dik ir-raġuni, in-nuqqas ta’ inklużjoni tal-pagament separat għall-frott artab fl-Anness I tar-Regolament (KE) Nru 73/2009 jikkostitwixxi ommissjoni li teħtieġ li tiġi rimedjata.
(5)
L-Anness I tar-Regolament (KE) Nru 73/2009 għandu għalhekk jiġi emendat skont dan.
(6)
Billi l-pagament separat għall-frott artab jista’ jingħata mill-2012, dan ir-Regolament għandu japplika mill-1 ta’ Jannar 2012.
(7)
Il-miżuri stipulati f’dan ir-Regolament huma konformi mal-opinjoni tal-Kumitat ta’ Ġestjoni għall-Pagamenti Diretti,
ADOTTAT DAN IR-REGOLAMENT:
Artikolu 1
Fl-Anness I tar-Regolament (KE) Nru 73/2009, l-entrata li ġejja qed tiddaħħal wara l-entrata “Frott u ħxejjex”:
“Frott u ħxejjex
(l-Artikolu 129(1) ta’ dan ir-Regolament)
Pagament separat għall-frott artab”
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-20 ta’ Ġunju 2012.

Metadata:
Eurovoc Level 1 Categories: 100157
100156
Eurovoc Level 2 Categories: 100253
100245
Eurovoc Level 3 Categories: 2442
1115
2443
All Eurovoc Categories: 2965
4582
8459